**Világcsúcs és éremeső a Szervátültetettek Világjátékán**

Az 59 ország részvételével megrendezett, XXII. Szervátültetettek Világjátékán a magyar csapat összesítésben az előkelő 8. helyen végzett Newcastleban. Európai országként egyedül csak a házigazda, Egyesült Királyság tudott Magyarország elé kerülni az éremtábla első helyét megszerezve.

A Magyar Szervátültetettek Szövetsége büszke, hogy versenyzői a rendkívül erős mezőnyben, 11 sportágban, 18 arany-, 26 ezüst-, 33 bronzérmet szereztek. Két világcsúcs is született atlétikában: diszkoszvetésben és súlylökésben. A világversenyen több mint 2300 szervátültetett sportoló vett részt.

A hazai csapatot 54 sportoló — 32 vese-, 9 máj-, 3 kombinált vese- és máj-, 1 tüdő-, 3 szív- és 6 csontvelő átültetett— alkotta, akik 11 sportágban álltak rajthoz, korosztályos bontásban (tenisz, tollaslabda, triatlon, úszás, asztalitenisz, atlétika, kerékpár, bowling, darts, petanque, röplabda).

**A magyar szervátültetett válogatott sportolói között szerepelt három Dunakeszin élő sportoló is:**

**Szabó Gabriella 2012 óta veseátültetett,** a sikeres szervátültetés után kezdett el asztaliteniszezni a szervátültetettek csapatában. A Szervátültetettek és Művesekezeltek Európa Bajnokságának már állhatott a dobogóján, de Világjátékon most versenyzett először.

Az egyéni asztalitenisz versenyt ezüstéremmel zárta, a női párosok versenyén – párjával, a szintén veseátültetett Tóth Irmával – bronzérmesek lettek, majd a vegyespárosok asztalitenisz versenyén – csontvelőtranszplantált párjával, Bácsi Bernáttal – is bronzérmet szereztek.

*Edzője: Milos Imre*

**Dobos Judit kétszeres veseátültetett versenyzőnk: az első vesetranszplantációja 1991-ben volt, ez a vese 19 évig szolgálta, majd öt év művesekezelés után 2015-ben ismét kapott egy új esélyt, új vesét, új életet. 2002 óta sportol a szervátültetettek között, teniszezőként már több nemzetközi versenyen is sikerrel szerepelt. A második veseátültetés után a tenisz mellett darts-ozni is elkezdett, ezen a világjátékon az egyéni darts versenyt az ötödik helyen zárta. A női párosok teniszversenyét – kombinált máj+vesetranszplantált párjával, Jeszenkovits Judittal – bronzéremmel zárta.**

*Edzői: Horváth Gábor (tenisz), Bezzeg Nándor (darts)*

**Dobos Péter csontvelő-transzplantált teniszező** évekig a magyar csapat tagja volt kísérőként, hiszen vesetranszplantált feleségét (Dobos Judit) kísérte – egészségesként - a nemzetközi versenyekre. Váratlanul derült ki súlyos betegsége, mely miatt 2015-ben csontvelő-transzplantációra volt szüksége, így azóta Ő is a transzplantált sportolók között versenyezhet. Gimnazista kora óta sportol, évekig atletizált, majd váltott a teniszre.

Ez a világjáték a második Szervátültetettek Világjátéka, melyen versenyzőként vett részt. Az egyéni teniszversenyt bronzéremmel zárta, majd a férfi párosok teniszversenyében – párjával, a szintén csontvelő-transzplantált Hegyesi Lászlóval – is a dobogó harmadik fokára állhattak.

A magyar csapat a kezdetek óta az élvonalban szerepel anemzetek összesített pontversenyében. A Magyar Szervátültetettek Szövetsége hálás mindazoknak, akik segítettek abban, hogy a szervátültetett csapat végül kiutazhatott, és mindazon szurkolóknak, akik buzdításával végül dicsőséggel térhetett haza.

További képek és videók: <https://www.trapilap.hu/sajto/>

Fotó: Magyar Szervátültetettek Szövetsége